**LAMPIRAN**

**SKOP LATIHAN INDUSTRI**

Persetujuan antara pihak universiti dengan hos organisasi (organisasi yang menerima pelajar untuk latihan industri) adalah perlu untuk menentukan tugas spesifik pelajar yang menjalani latihan industri yang berkaitan. Skop tugas harus memberi peluang kepada pelajar untuk mengaplikasikan pengetahuan dan kemahiran yang dipelajari serta mendapat pendedahan amalan kerja dalam bidang pengkhususan masing-masing.

**SKOP LATIHAN PROGRAM CS240 (TEKNOLOGI MAKLUMAT)**

* Pembangunan sistem baru (sistem tidak terlalu besar – “small to intermediate size”)
* Penambahbaikan sistem dengan memasukkan modul atau subsistem baru bagi sistem sedia ada
* Membuat analisis dan rekabentuk sistem bagi sistem baru yang akan dibangunkan.
* Menyediakan “blue print” atau kertas kerja cadangan bagi projek-projek baru termasuk cadangan sistem perangkaian (samada fizikal atau tanpa wayar) atau sebarang teknologi baru yang ingin dicadangkan kepada organisasi. Kertas cadangan hendaklah melibatkan perkara-perkara seperti kajian ketersauran, kajian keperluan sistem, kelemahan sistem sedia ada, kelebihan atau kekuatan sistem cadangan, kekangan dan lain-lain aspek. Fasa pembangunan (“coding”) keseluruhan sistem yang lengkap tidak termasuk dalam projek ini memandangkan tempoh latihan praktikal yang agak singkat. Namun begitu, sekiranya masa mengizinkan, sistem prototaip atau sub-modul boleh dibangunkan

**Jenis Tugasan Yang Tidak Dibenarkan**

* Melaksanakan kerja-kerja perkeranian seperti meminta pelajar menaip surat, laporan atau sebarang dokumen
* Meminta pelajar membuat filing di pejabat
* Meminta pelajar melaksanakan tugas-tugas menyambut tetamu di kaunter pejabat
* Mengarahkan pelajar menghantar surat atau bungkusan
* Mengarahkan pelajar melaksanakan kerja-kerja penyelenggaraan seperti membaiki komputer, pencetak atau sebarang peralatan elektronik
* Melaksanakan kerja-kerja “key-in” data dan memproses data-data berkaitan dengan menggunakan perisian Microsoft Excel atau sebarang perisian spreadsheet

**OBJEKTIF LATIHAN INDUSTRI**

**Objektif umum latihan industri ialah untuk:**

* Mendedahkan pelajar kepada persekitaran dan suasana kerja yang sebenar
* Mempraktikkan teori yang dipelajari di universiti di dalam membuat dan menyelesaikan masalah dunia sebenar yang berkaitan dengan bidang pengkhususan masing-masing
* Memberi pendedahan terhadap pengetahuan dan perkembangan teknologi terkini yang diguna pakai di dalam industri
* Memupuk dan merapatkan jaringan serta jalinan kerjasama antara pihak universiti dan industri

**Objektif khusus latihan industri ialah memberi peluang kepada pelajar untuk:**

* Memahami dan memupuk sikap bertanggungjawab di alam pekerjaan yang sebenar
* Mendapat pengalaman industri yang sesuai dengan bidang pengkhususan masing-masing
* Menghayati nilai etika profesional
* Mengasah kemahiran insaniah yang bersesuaian dengan persekitaran pekerjaan
* Meningkatkan kemahiran berkomunikasi
* Menilai kebolehan kerjaya, pengetahuan dan keyakinan diri pelajar,
* Mempertingkatkan kebolehpasaran pelajar supaya lebih berdaya saing,
* Menyemai, memupuk dan seterusnya membangun ciri-ciri keusahawanan melalui pendedahan kepada realiti dan peluang kerjaya
* Menjalin hubungan profesional di dalam industri
* Menerap dan melatih kebolehan menulis laporan yang baik